**מצוות הגדה – מתחיל בגנות ומסיים בשבח**

לאחר שעיינו במצוות ההגדה הכללית נעבור לעסוק בתוכן המרכזי של ההגדה – מתחיל בגנות ומסיים בשבח'.

עיינו במקורות הבאים ושימו לב כיצד המקורות מבארים את ה'גנות' וה'שבח', ומה הדבר מלמד על אופיו ותוכנו של ליל הסדר.

**משנה פסחים** פרק י מש' ד 'ולפי דעתו של בן...'

**משנה ביכורים** פרק ג' מש' ו.

1. השוו בין המשניות וחשבו אלו הבדלים קיימים בין שתי המשניות.
2. מה לדעתכם מבטאים ההבדלים האלה? מה הדבר מלמד על האופי של כל אחד מהאירועים?

עיינו בפרשיית מקרא ביכורים בתורה – **דברים** פרק כה פס' א-יא

1. במה עוסקת הפרשיה? האם היא מתאימה לליל הסדר?
2. מדוע לדעתכם נבחרה דווקא פרשיה זו להיות המקור המרכזי של סיפור יצ"מ בליל הסדר?
3. 'ארמי אובד אבי' – עיינו פירוש הרשב"ם וראב"ע להבנת ביטוי זה.
4. 'מתחיל בגנות ומסיים בשבח' – מהם ה'גנות' וה'שבח' בפרשיה זו? האם וכיצד הדבר מתקשר לליל הסדר?
5. 'שיגמור כל הפרשה כולה' – היכן יש לסיים את לימוד פרשיית 'מביא ביכורים' לפי המשנה? מה הדבר מלמד על תוכנו של ליל הסדר?

עיינו **בדברים** פרק ו פס' כ-כד, פרק יא, ג-יב.

1. מה ניתן ללמוד ממקורות אלו על תכלית יציאת מצרים?
2. השוו לתוכנה של פרשיית מקרא ביכורים.
3. מה ניתן ללמוד בנוגע לתוכנו של ליל הסדר לאור מקורות אלו ולאור לשון המשנה דלעיל?

**ירושלמי** פסחים פ"י הל' ה 'אמר רב...מעבר הנהר'

1. כיצד מבאר רב את דברי המשנה בנוגע לסיפור יציאת מצרים? מה תוכנו של ליל הסדר לדבריו?
2. לאיזה מקור הוא מפנה בדבריו? עיינו במקור וחשבו על הדומה והשונה בינו ובין פרשת 'מקרא ביכורים'.

**בבלי** פסחים קטז ע"א 'מתחיל בגנות'...עבדים היינו'.

1. מה שורש המחלוקת בין שני ההסברים בבבלי? מה משותף לשניהם?
2. מה היחס בין 'מתחיל בגנות ומסיים בשבח' ובין 'ארמי אובד אבי' לפי ההסברים בבבלי?
3. השוו בין שיטות אלו ובין מה שהעליתם בלימוד המשנה והירושלמי – האם הדברים מתאימים? אם לא, מה ההבדל העקרוני? מה לדעתכם הסיבה להבדל?
4. מה מוסיף הסיפור שמופיע מיד לאחר המחלוקת?

**תשובות רב נטרונאי גאון** אורח חיים, סימן קלח

עיינו בתשובתו של רב נטרונאי גאון – מה עיקר ההגדה לשיטתו? עם איזה שיטה הוא מתמודד? חשבו על הדברים לאור מה שראיתם במקורות לעיל.

**שו"ת 'מלמד להועיל'** ח"ג סי' סה

קראו את דברי רד"צ הופמן – כיצד הוא מסביר את המשנה שלנו ואת השינויים במשמעות שלה לאורך הדורות.

**משנה מסכת פסחים פרק י מש' ד**

ולפי דעתו של בן אביו מלמדו מתחיל בגנות ומסיים בשבח ודורש מארמי אובד אבי עד שיגמור כל הפרשה כולה:

**משנה מסכת ביכורים פרק ג** **מש' ו**

עודהו הסל על כתפו קורא מהגדתי היום לה' אלהיך (דברים כו) עד שגומר כל הפרשה ר' יהודה אומר עד ארמי אובד אבי הגיע לארמי אובד אבי מוריד הסל מעל כתפו ואוחזו בשפתותיו וכהן מניח ידו תחתיו ומניפו וקורא מארמי אובד אבי עד שהוא גומר כל הפרשה ומניחו בצד המזבח והשתחוה ויצא:

**תלמוד ירושלמי (וילנא) מסכת פסחים פרק י הל' ה**

רב אמר מתחילה צריך להתחיל [יהושע כד ב ג] בעבר הנהר ישבו אבותיכם וגו'. ואקח את אביכם את אברהם מעבר הנהר וגו'.

**תלמוד בבלי מסכת פסחים דף קטז עמוד א**

מתחיל בגנות ומסיים בשבח מאי בגנות? רב אמר: מתחלה עובדי עבודת גלולים היו אבותינו. [ושמואל] אמר: עבדים היינו.

אמר ליה רב נחמן לדרו עבדיה: עבדא דמפיק ליה מריה לחירות ויהיב ליה כספא ודהבא, מאי בעי למימר ליה? אמר ליה: בעי לאודויי ולשבוחי. אמר ליה: פטרתן מלומר מה נשתנה. פתח ואמר עבדים היינו.

**תשובות רב נטרונאי גאון - ברודי (אופק) אורח חיים סימן קלח**

\* וכך אמר רב נטרונאי ריש מתיבתא: מי שאומר בקידוש של פסח אשר קדש את ישראל, וכשגומרין מה נשתנה אין אומר עבדים היינו לפרעה במצרים ואינו אומר מתחלה עובדי עבודה זרה, אלא אומר ויאמר יהושע אל כל העם (יה' כד, ב) עד ויעקב ובניו ירדו מצרים (שם, ד), ואומר מברוך שומר עד צא ולמד, וקורא ארמי אובד אבי עד שגומר את הפרשה כולה (דב' כו, ה - ח), פסוקים כמות שהן ואין אומר מדרש כלל, ואומר רבן גמליאל (פסחים פ"י מ"ה) ואשר גאלנו (שם מ"ו) והלל.

תימה גדול בדבר הזה - מי שנוהג מנהג זה אין צריך לומר שלא יצא, אלא כל מי שעושה כן מין הוא וחלוק לב הוא וכופר בדברי חכמים ובוזה דברי משנה ותלמוד, וחייבין כל הקהלות לנדותו ולהבדילו מקהל ישראל, ככתוב (עזרא י, ח) והוא יבדל מקהל הגולה.

וכי עבדים היינו שאמרו חכמים לא מן התורה הוא, ואמרת לבנ(י)ך עבדים היינו לפרעה במצרים (דב' ו, כא). ויאמר יהושע אל כל העם לא מתחלה עובדי עבודה זרה הוא, שכך שנינו (פסחים פ"י מ"ד) מתחיל בגנות ומסיים בשבח, ואמרנו (שם קטז סע"א) מאי גנות, רב אמר {מתחלה ושמואל אמר} עבדים. ואילולי טינא שיש בלבבם וחלוק לבם ואין רוצים לומר דברי משנה ותלמוד, מאי איכפת להם לומר מתחלה. אלא הללו מינין ומלעיגין ובוזין דברי חכמים, ותלמידי ענן ירקב שמו אבי אביו של דניאל, שאמר לכל התועים והזונים אחריו: עזבו דברי משנה ותלמוד ואני אעשה לכם תלמוד משלי, ועדיין הן בטעותם ונעשו אומה לעצמן, ותקן תלמוד של רשע ושל עול לעצמו. וראה מרנא ורבנא אלעזר אלוף דמן אספמיא ספר תועבות שלו שקורין אותו ספר מצות, כמה תחבולות יש בו.

ועכשו צריכים להנדות, שלא להתפלל עם ישראל בבית הכנסת, ולהבדילם עד שחוזרין למוטב ומקבלין עליהם שנוהגין כמנהג של שתי ישיבות, שכל מי שאינו נוהג מנהג שלנו לא יצא ידי חובתו.

**שו"ת מלמד להועיל חלק ג (אבן העזר וחושן משפט) סימן סה**

שאלה: במשנה פסחים קט"ז ע"א איתא מתחיל בגנות ומסיים בשבח ודורש מארמי אובד אבי עד שיגמור כל הפרשה כולה וגרסינן שם בגמ' מאי בגנות [בה"י גרסינן מאי הוא] רב אומר מתחילה עובדי ע"ז היו אבותינו ושמואל אמר עבדים היינו, וקשה לשמואל אמאי איצטריך מימרא אחרינא להתחיל בגנות ולסיים בשבח, הרי פרשת ארמי אובד אבי גם כן מתחיל בגנות ומסיים בשבח.

תשובה: באמת קשה על הגמ' למה לא פירשה המשנה דחדא קתני מתחיל בגנות ומסיים בשבח דהיינו ודורש מארמי אובד אבי וכו' וכי תימא דהיה נראה לו דוחק לפרש מתניתין כן משום דאז מלות מתחיל בגנות ומסיים בשבח מיותרות מ"מ קשיא אמתניתין למה קתני ומתחיל בגנות ומסיים בשבח הרי פרשת ארמי אובד אבי ג"כ מתחיל בגנות ומסיים בשבח, וראיתי בכ"י מדרש הגדול (והוא לדעתי נעתק ממכילתא לדברים) וז"ל שם וענית ואמרת לפני ד' אלקיך ארמי אובד אבי וגו' ר' שמעון בן יוחאי אומר שבחו של אדם אומרו בקול נמוך גניו של אדם אומרו בקול גבוה (והובאה ברייתא זו בש"ס דסוטה דף ל"ב ע"ב) ופירשתי מאמר זה עפ"י מה דאיתא שם עוד באותו כ"י ואמרת לפני ד' אלקיך בערתי הקדש וגו' זו היא שהיה ר' שמעון בן יוחאי אומר שבחו אדם אומר בקול נמוך גניו אדם אומר בקול גבוה ע"כ, ופשוט דרשב"י רוצה ליישב למה כתוב בפ' בכורים וענית ואמרת דהיינו שיאמר בקול גבוה ובפ' ודוי מעשר כתיב ואמרת ולא כתיב וענית וע"ז תירץ ר"ש דבודוי מעשר אומר שבחו שבער הקדש ועשה מצות השם צריך לומר בקול נמוך דצריך להיות עניו ושפל אבל בפ' בכורים דמספר גניו יספר בקול גבוה וכן פי' רש"י בסוטה שם, שמעינן מהכא עכ"פ דארמי אובד אבי הוא ג"כ גנות ומעתה קשה לי למאי צריך לומר עוד עבדים היינו או בעבר הנהר וגו'. ועוד קשה למה לא פירש במתני' הני פסוקי דגנות ודשבח כמו דתני ארמי אובד אבי וגו' ואף דלפי המסקנא בסוטה ד' ל"ב גנותו דר"ש היינו צערו ופי' רש"י דהיינו צרת לבו וכו' מ"מ למ"ד פתח בגנות היינו עבדים היינו ג"כ צ"ל דגנות היינו צער וא"כ למה לא אמר גנות היינו ארמי אובד אבי? ונראה לתרץ הכל בס"ד דהנה מתני' דסדר של פסח נשנה בזמן שבית המקדש קיים כדתנן הלילה הזה כולי /כולו/ צלי ובזמן הבית באמת היה די בפ' ארמי אובד אבי כדי להתחיל בגנות ולסיים בשבח, אמנם עיקר השבח היה מספר בפסוק ויביאנו אל המקום הזה וכמו שפי' הספרי שזה בית המקדש, וזה עיקר השבח שהשי"ת משרה שבינתו /שכינתו/ בתוכנו בבית המקדש ומפני כך דייק במתני' מתחיל בגנות ומסיים בשבח דהיינו ודורש וכו' עד שיגמור כל הפרשה כולה פי' שצריך שיאמר גם הפסוק ויביאנו אל המקום הזה שבה עיקר השבח, ואף דגומר כל הפרשה כולה לאו דוקא דאינו אומר קרא דועתה הנה הבאתי דשייך לבכורים, ונקיט לישנא דמתני' דבכורים פ"ג מ"ו, מ"מ תני יגמור כל הפרשה כדי לרבות פסוק דויביאנו אל המקום הזה, וכל זה בזמן שבית המקדש קיים, אך לאחר החורבן בודאי לא אמרו ויביאנו אל המקום הזה, ואפשר דבבבל אפילו בזמן הבית לא אמרו ויביאנו אל המקום הזה, ומעתה היה חסר עיקר השבח בפ' ארמי אובד, ואף שמשנה לא זזה ממקומה ונשנית כמו שנשנית בזמן הבית מ"מ היו צריכין לפרש דמתחיל בגנות ומסיים בשבח היינו שיאמרו פסוקים אחרים של גנות ושל שבח דבפ' ארמי אובד יש כאן גנות אבל עיקר השבח נאבד בעוה"ר, ועל כן אמר רב דאמרין הגנות מתחילה עובדי ע"ז היו אבותינו ולעומת זה השבח דעכשיו קרבנו המקום לעבודתו, דאף שהרב /שחרב/ ביה"מ מ"מ עיקר השבח שקרבנו המקום לעבודתו נשאר לנו. ושמואל אינו חולק על רב אלא שרוצה להוסיף פסוק מן התורה אשר בו נאמר עיקר שבחא דישראל וע"כ אמר עבדים היינו וסיפא דמאמר ויצונו וגו' לטוב לנו כל הימים וגו' וזה הוא ג"כ שבח שנשאר לנו כל הימים אף בזמן שאין ביה"מ קיים, והנה בירושלמי (דף ל"ז ע"ג) לא הביא אלא מימרא דרב וז"ל שם רב אמר מתחילה צריך להתחיל בעבר הנהר ישבו אבותיכם וגו' ואקח את אביכם וגו' ואפשר שבא"י לא אמרו אלא הגדה דרב ולא אמרו הוספה דשמואל, אבל בבבל הנהיגו לומר גם דשמואל וכן אנו נוהגין ומתחילין דשמואל מפני שהוא פסוק של תורה ואח"כ אמרינן הגדה דרב שהוא פסוקי דיהושע.